Havnin í Antwerpen er ikki so trong sum havnin í Rotterdam, og tað kemur henni nú til gagns. Fleiri reiðarí strika ætlaðar komur í Rotterdam og fara til Antwerpen ístaðin fyri at kunna halda tíðarætlanir sínar. Hetta er millum annað galdandi fyri Hapag-Lloyd, ið hevur avlýst fleiri ætlaðar komur í Rotterdam og ístaðin flyta tær til Antwerpen, og seinast hevur Orient Overseas Container Line gjørt tað sama. Í síðstu viku avgjørdi OOCL at flyta tríggjar Rotterdam-komur á Asia-Europa Loop 4-tænastu síni til Antwerpen. Úr Rotterdam Havn ljóðar tó, at tyrpingartrupulleikarnir, ið hava verið á bingjuøkinum seinastu tveir mánaðirnar, nú eru minkandi aftur, og støðugt fleiri skip verða lossað og lastað til tíðina, har tey fyrr hava verið noydd at bíða í fleiri tímar. Trongsulin, ið hevur verið í Delta- og Euromax-terminalunum í Rotterdam Havn, kemst av teimum støðugt størru bingjuskipunum, ið koma til havnina, er frágreiðingin frá havnarmyndugleikunum, sum tó hava tikið fleiri nýggj stig til tess at koma tyrpingini til lívs.